SENJORŲ DIENOS PAMINĖJIMAS

Aldona Kuzmienė, LPŽA Ukmergės rajono skyriaus pirmininko pavaduotoja

„Spalvingo rudens takeliais atkeliavo Tarptautinė Pagyvenusių žmonių šventė. Sveikiname Jus linkėdami skaisčios saulės, giedro dangaus, prasmingų, sveikų ir ilgų gyvenimo metų,“ – šiais žodžiais susirinkusius į Senjorų susibūrimą pradėjo LPŽA Ukmergės r. skyriaus pirmininkė Janina Kuprijaškina. Su gražiausiais linkėjimais gyventi, kurti, ieškoti naujų patirčių, idėjų ir niekada nepasiduoti, senjorus pasveikino LPŽA Prezidentūros narys ir mūsų skyriaus Garbės narys Stanislovas Laurinavičius.

Ruduo...auksiniai lapai krenta, o mes džiaugiamės išaugintu derliumi, kad ir koks jis bebūtų. Mūsų skyriaus derlius, tai – augančios narių gretos. Šios dienos šventėje buvo pristatytas jaunatviškas 13-os naujų narių būrys, su palinkėjimais aktyviai įsijungti į skyriaus veiklą.

Nepamiršta pasveikinti ir jubiliatų. Jiems buvo įteiktos gėlių puokštės su atminimo atvirukais.

Su malonumu išklausėme Skyriaus narių Jono Imanto Bieliako, Eduardo Šembergo, Leonoros Jankeliūnienės, Onutės Vžežniauskienės prisiminimų, minčių apie pagyvenusių žmonių veiklą, problemas, ateities planus.

Pasisakiusiųjų kalbas, sveikinimus paįvairino atliekami „namų darbai“. Šokių vadovė Aldona Satkūnaitė kartu su moterų linijinių šokių grupe „Vėja“ sulaukė karštų ovacijų už sušoktą Tango bei energingąjį Ciapą ciapą, o jaunųjų šokėjų pora emocingai sušoko pramoginius šokius.

Skyriaus narė Janė Laužeckienė kartu su jau virš 10 metų dainuojančiu moterų vokaliniu ansambliu „Dar ne ruduo“ (vadovė Audronė Baronienė) jausmingai padainavo keletą dainų apie rudenį, meilę, gyvenimą. Visus sužavėjo moterų atlikta „Neregio elegija“. Gausių plojimų sulaukė senjorės Veronikos Raulinaitienės (mecosopranas) daina „Oi laukiau laukiau šventos dienelės“.

Meno mokyklos mokytojo Valentino Pliskaus auklėtinis akordeonu pagrojo nuostabius muzikinius kūrinius.

Vieni bendravome, dalijomės prisiminimais, kiti – sukosi šokių sūkuryje. Šokis vijo šokį, o šaunieji muzikantai neleido nuobodžiauti ir liūdėti. Visiems yra gerai žinoma jog pasenti yra lengva, bet senatvę reikia nugalėti gera nuotaika, judėjimu, buvimu su bendraminčiais. Patyrėme, jog niekur nėra taip puiku ir gera kaip panašaus amžiaus žmonių būryje.

Išsiskirstėme puikiai nusiteikę, praturtėję smagiais pabendravimais, o sekančią dieną dalyvavome rajono pagyvenusių žmonių šventėje Kultūros centre. Europarlamentarė Vilija Blinkevičiūtė padėkos raštais apdovanojo mūsų skyriaus buvusį vadovą Stanislovą Laurinavičių bei naujai išrinktą pirmininkę Janiną Kuprijaškiną už aktyvią veiklą vadovaujant pagyvenusių žmonių kolektyvui. Už dainų, šokių, renginių įamžinimo veiklą Rajono Savivaldybės Padėkos raštais buvo apdovanoti mūsų skyriaus nariai Veronika Raulinaitienė, Aldona Satkūnaitė, Viktoras Petrunin. Dėkojame Rajono Savivaldybei už dovanotą teatro „Labas“ spektaklį „Kas apsakys tas dzūkų linksmybes?“. Grįždami į namus, juokavome: jei ateiname į renginius, norime bendrauti, susitikti, reiškia, mums širdyse dar ne ruduo.